Document ID: 31999D0501

KOMISJONI OTSUS,
1. juuli 1999,
millega määratakse liikmesriikide kaupa kindlaks struktuurifondide eesmärgi 1 jaoks ettenähtud kulukohustuste assigneeringute soovituslik jaotus ajavahemikuks 2000-2006
(avaldatud numbri K(1999) 1769 all)
(1999/501/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. juuni 1999. aasta määrust (EÜ) nr 1260/1999, millega nähakse ette üldsätted struktuurifondide kohta,1 eriti selle artikli 7 lõike 3 esimest lõiku,
ning arvestades järgmist:
(1) Määruse (EÜ) nr 1260/1999 artikli 1 esimese lõigu punktis 1 sedastatakse, et struktuurifondide eesmärk 1 on ette nähtud arengus mahajäänud piirkondade arengu ja struktuurilise kohandamise edendamiseks.
(2) Määruse (EÜ) nr 1260/1999 artikli 7 lõike 2 teises lõigus nähakse ette, et 69,7 % struktuurifondide assigneeringutest eraldatakse eesmärgile 1, sealhulgas 4,3 % üleminekutoetusteks.
(3) Määruse (EÜ) nr 1260/1999 artikli 7 lõike 3 esimeses lõigus nähakse ette, et tehes liikmesriikide kaupa ajavahemikus 2000-2006 programmitööks kasutatavate kulukohustuste assigneeringute soovituslikke jaotusi, peab komisjon kasutama arusaadavaid menetlusi, võttes eesmärkide 1 ja 2 puhul arvesse üht või enamat objektiivset kriteeriumi, mis vastavad kriteeriumidele, mida kohaldati eelneva ajavahemiku jooksul, mida käsitleti nõukogu 24. juuni 1988. aasta määruses (EMÜ) nr 2052/88 (struktuurifondide ülesannete ja tõhususe kohta ning nende tegevuse kooskõlastamise kohta teiste struktuurifondide ning Euroopa Investeerimispanga ja muude olemasolevate rahastamisvahendite tegevusega),2 viimati muudetud määrusega (EMÜ) nr 3193/94,3 ja milleks on: abikõlblik rahvastik, piirkonna jõukus, riigi jõukus ning struktuuriliste probleemide suhteline tõsidus, eriti töötuse tase.
(4) Määruse (EÜ) nr 1260/1999 artikli 7 lõike 3 kolmandas lõigus nähakse eesmärkide 1 ja 2 puhul ette, et jaotamisel tuleb eristada üleminekutoetust saavatele piirkondadele ja aladele eraldatud assigneeringuid, et assigneeringud tuleb kindlaks määrata vastavalt kõnealuse artikli esimeses lõigus nimetatud kriteeriumidele ning et assigneeringute jaotus aastate kaupa on alates 1. jaanuarist 2000 kahanev ja 2000. aastal väiksem kui 1999. aastal; üleminekutoetuse struktuuri võib kohandada iga piirkonna erivajaduste järgi ja komisjon on võtnud arvesse liikmesriikide sellealaseid taotlusi, arvestades määruse (EÜ) nr 1260/1999 lisas sätestatud struktuurifondide vahendite jaotust aastate kaupa.
(5) Määruse (EÜ) nr 1260/1999 artikli 7 lõike 4 esimeses lõigus kehtestatakse Põhja-Iiri ja Iiri piirialade heaks eesmärgi 1 raames aastateks 2000-2004 programm Põhja-Iiri rahuprotsessi toetuseks (Peace), mille tingimused on samad kui aastate 1994-1999 programmil.
(6) Määruse (EÜ) nr 1260/1999 artikli 7 lõike 4 teises lõigus kehtestatakse eesmärgi 1 raames nendele artikli 3 lõikes 2 nimetatud loendis nimetamata Rootsi NUTS II tasandi piirkondadele, mis vastavad Austria, Rootsi ja Soome ühinemisakti4 protokolli 6 artiklis 2 sätestatud kriteeriumidele, aastateks 2000-2006 eriabiprogramm.
(7) 21. juuni 1999. aasta nõukogu istungi protokollile lisatud komisjoni seisukoht toob ära meetodi, mida komisjon kavatseb eesmärgi 1 jaoks ettenähtud assigneeringute soovituslikul jaotamisel liikmesriikide kaupa kasutada kooskõlas määruse (EÜ) nr 1260/1999 artikli 7 lõike 3 esimese lõiguga.
(8) Seda meetodit silmas pidades määrati 24. ja 25. märtsil 1999 Berliinis toimunud Euroopa Ülemkogu kohtumise eesistujariigi järelduste artikli 44 punktidega a, b, c, e, f, h, i ja j kindlaks teatavate konkreetsete juhtudega seotud summad ajavahemikuks 2000-2006,
ON VASTU VÕTNUD KÄESOLEVA OTSUSE:
Artikkel 1
Eesmärgi 1 jaoks ettenähtud kulukohustuste assigneeringute soovituslikud summad ajavahemikuks 2000-2006, sealhulgas programm Peace ja eriprogramm Rootsi piirkondadele, esitatakse I lisas liikmesriikide kaupa.
Artikkel 2
Eesmärgi 1 raames üleminekutoetuste jaoks ettenähtud kulukohustuste assigneeringute soovituslikud summad ajavahemikuks 2000-2006 esitatakse II lisas liikmesriikide ja aastate kaupa.
Artikkel 3
Käesolev otsus on adresseeritud liikmesriikidele.
Brüssel, 1. juuli 1999

Labels: 2
15
19
5